కన్నెగంటి అనసూయ

కన్నెగంటి అనసూయ తెలుగు కథా రచయిత్రి.  2022 సంవత్సరం కేంద్ర సాహిత్య అకాడమీ బాలసాహిత్య పురస్కారం అందుకుంది. పిల్లలకోసం వందల కథలు వ్రాసింది.

 జీవిత విశేషాలు 
కన్నెగంటి అనసూయ తెలుగు కథా రచయిత్రి, బాలసాహిత్య రచయిత్రి. గోదావరి తీరంలోని కొవ్వూరు మండలంలోని పశివేదల గ్రామంలో జన్మించారు. 1977లో తన పదిహేనవ యేట తొలి కథను రచించారు. అప్పటి నుండి ఇప్పటివరకు దాదాపు మూడు వందల కథలు, రెండు వందల పైగా బాలల కథలు, నవలలు రచించారు. ఏలూరు సి.ఆర్.రెడ్డి.కాలేజీలో గ్రంధాలయాధికారిగా పదకొండు సంవత్సరాలు పనిచేసింది. ఆవిడ భర్త కన్నెగంటి రవికుమార్ చార్టర్డ్ అకౌంటెంట్. ఆమె 550 బాల కథలు, రెండు నవలలు, కొన్ని కథా సంపుటాలు ప్రచురించారు. మానస పేరుతో స్వచ్చంద సంస్థ స్థాపించి సహాయ కార్యక్రమాలు నిర్వహించారు.

 రచనా ప్రస్థానం 
అనసూయ కథా రచయిత్రిగా తెలుగు రాష్ట్రాల్లో నిర్వహించిన అనేక కథల పోటీల్లో 27 బహుమతులు గెలుచుకున్నారు. ఆంధ్రప్రదేశ్ ప్రభుత్వం అందించే ‘ఉగాది పురస్కారం’తో పాటు మరో పద్దెనిమిది వివిధ సంస్థల పురస్కారాలు అందుకున్నారు. బాల సాహిత్యంలో ‘తానా’ నిర్వహించిన కథల , నవలల పోటీల్లో కూడా బహుమతులు పొందారు.

 ముఖ్య రచనలు 

 కథా సంపుటాలు 

 జీవన శిల్పం
 పొడిచే పొద్దు
 దీపతోరణం
 ఆవిడెవరు?
 కరదీపికలు
 కొత్తగా రెక్కలొచ్చెనా..!
 కాలాన్ని చిలికితే
 వెలుగు రేఖలు

 బాలసాహిత్యం 

 అడవిరాజు ఆదర్శం
 స్నేహితులు (కేంద్ర సాహిత్య అకాడమి బాలసాహిత్య పురస్కారం)
 పెద్దల మాట
 చక్రం (తానా పురస్కారం పొందిన నవల)
 చిన్నూ-పిచ్చుక

 రచనా లక్షణాలు 
అనసూయ కథలలో ఎక్కువగా నీతి, నిజాయితీ, విలువలు, వ్యక్తుల మనస్తత్వాలు ప్రతిఫలిస్తాయి. పిల్లల మనస్తత్వాన్ని సున్నితంగా ఆవిష్కరించడం ఆమె రచనల ప్రత్యేకత.

చక్రం నవలలో ఆధునిక కాలంలో మత్తుమందుల ప్రమాదం, వాటిని అరికట్టేందుకు సైకిల్ బాలుడు చేసిన సాహస యాత్రను చిత్రించారు.  చిన్నూ-పిచ్చుక పిల్లల అమాయకత్వాన్ని, భావప్రపంచాన్ని ప్రతిబింబించే కథ.

స్నేహితులు కథా సంపుటిలోని కథలు స్నేహం, బాధ్యత, విశ్వాసం, ఉపకారం వంటి విలువలను చాటిచెప్పే కథలు.

 మారిన మిత్రుడు – వ్యాపారంలో నమ్మకం, నిజాయితీ ప్రాముఖ్యతను తెలియజేసే కథ.
 ఉపకారికి ఉపకారము – ఏనుగు పిల్ల, గొర్రెపిల్ల కథ ద్వారా ఉపకారం విలువను తెలియజేస్తుంది.
 సీత-గీత – పిల్లల మధ్య అలకలు, అపార్థాలు, చివరకు స్నేహంగా మారే సంఘటనలను చూపిస్తుంది.

ఆమె అభిప్రాయం ప్రకారం, ఆధునిక కాలంలో కంప్యూటర్లు, ట్యాబ్‌లు, ఇంటర్నెట్ ఉన్నప్పటికీ పిల్లలు కథలను ఎంతో ఇష్టపడతారు. పెద్దలు పిల్లలకు కథలు చెప్పే అలవాటు పెంపొందించుకోవాలని ఆమె సూచిస్తారు.

 సామాజిక సేవ 
రచనలతో పాటు అనసూయ సామాజిక సేవల్లోనూ ముందున్నారు.

 తలసేమియా వ్యాధిగ్రస్త పిల్లల కోసం రక్తదాన శిబిరాలు
 అవయవదాన అవగాహన కార్యక్రమాలు
 వినియోగదారుల హక్కులపై చర్చాగోష్టులు
 బాలరచయితల కోసం కార్యశాలలు

బాలచెలిమి, రంగినేని ట్రస్టు నిర్వహించిన కార్యశాలల్లో విషయ నిపుణురాలిగా, నిర్వాహకురాలిగా వ్యవహరించారు. 2018లో హైదరాబాద్‌లో తెలుగు బాలసాహిత్య రచయితల కోసం కార్యశాల నిర్వహించారు.

 పురస్కారాలు 

 ఆంధ్రప్రదేశ్ ప్రభుత్వం ఉగాది పురస్కారం
 కేంద్ర సాహిత్య అకాడమి బాలసాహిత్య పురస్కారం
 తానా పురస్కారం
 వివిధ సాహిత్య సంస్థల నుంచి పలు సత్కారాలు

గోదావరి తీరంలోని పల్లె నుండి హైదరాబాద్ నగరం వరకు సాగిన తన సాహిత్య ప్రస్థానంలో కన్నెగంటి అనసూయ తెలుగు బాలసాహిత్యంలో ప్రత్యేక స్థానాన్ని సంపాదించారు.

 రచనలు 

 స్నేహితులు (బాలల కథలు)

 మూలాలు 

 బాహ్య లంకెలు 
https://www.youtube.com/watch?v=16vt7LtU6Aw
వర్గం:కేంద్ర సాహిత్య అకాడమీ పురస్కారం పొందిన ఆంధ్రప్రదేశ్ రచయిత్రులు
వర్గం:బాల సాహితీకారులు
వర్గం:జీవిస్తున్న ప్రజలు